CELEX: C2004/217/30
Language: el
Date: 2004-08-28 00:00:00
Title: Υπόθεση C-283/04: Προσφυγή της Επιτροπής των Ευρωπαϊκών Κοινοτήτων κατά του Βασιλείου των Κάτω Χωρών που ασκήθηκε την 1η Ιουλίου 2004

28.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/16
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου των Κάτω Χωρών που ασκήθηκε την 1η Ιουλίου 2004
   (Υπόθεση C-283/04)
   (2004/C 217/30)
   Η Επιτροπή των Ευρωπαϊκών Κοινοτήτων, εκπροσωπούμενη από τους Hans Støvlbæk και Albert Nijenhuis, άσκησε την 1η Ιουλίου 2004 ενώπιον του Δικαστηρίου των Ευρωπαϊκών Κοινοτήτων προσφυγή κατά του Βασιλείου των Κάτω Χωρών.
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι το Βασίλειο των Κάτω Χωρών, διατηρώντας ορισμένες διατάξεις του καταστατικού της εταιρείας TPG και πιο συγκεκριμένα τις διατάξεις κατά τις οποίες το κεφάλαιο της εταιρείας περιλαμβάνει ορισμένες ονομαστικές μετοχές τις οποίες κατέχει το Ολλανδικό Δημόσιο και με τις οποίες συνδέονται ειδικά δικαιώματα ως προς την έγκριση ορισμένων αποφάσεων που λαμβάνονται από τα αρμόδια όργανα της εταιρείας, παρέβη τις υποχρεώσεις που έχει από τα άρθρα 56 ΕΚ και 43 ΕΚ,
            
         
               —
            
            
               να καταδικάσει το Βασίλειο των Κάτω Χωρών στα δικαστικά έξοδα.
            
         Λόγοι ακυρώσεως και κύρια επιχειρήματα:
   Το 1998 η εταιρεία Koninklijke PTT Nederland NV χωρίστηκε σε δύο ανεξάρτητες εταιρείες: στην Koninklijke KPN NV (KPN), για τις τηλεπικοινωνίες, και στην TNT POSTGROEP NV (TPG), για τη διοικητική υποστήριξη και τη διανομή. Το κεφάλαιο της εταιρείας TPG περιλαμβάνει, εκτός από τις κοινές και τις προνομιακές μετοχές, ορισμένες ονομαστικές μετοχές με τις οποίες συνδέονται συγκεκριμένα προνόμια. Επί του παρόντος, οι ονομαστικές αυτές μετοχές κατέχονται από το Ολλανδικό Δημόσιο.
   Βάσει του καταστατικού, οι ονομαστικές αυτές μετοχές συνδέονται με ειδικά δικαιώματα όσον αφορά την έγκριση ορισμένων αποφάσεων που λαμβάνονται από τα αρμόδια όργανα της εταιρείας.
   Κατά την Επιτροπή, τα δικαιώματα που συνδέονται με τις ονομαστικές αυτές μετοχές περιορίζουν τις ελευθερίες κυκλοφορίας κεφαλαίων και εγκαταστάσεως. Οι ειδικές αυτές εξουσίες δύνανται, ακόμη και αν δεν εισάγουν ρητώς διακρίσεις, να δυσχεράνουν την αγορά μετοχών της συγκεκριμένης επιχειρήσεως και να αποθαρρύνουν τους επενδυτές άλλων κρατών μελών να επενδύσουν στο κεφάλαιο της επιχειρήσεως αυτής. Συγκεκριμένα, τα δικαιώματα αυτά περιορίζουν σημαντικά τα δικαιώματα που υπό φυσιολογικές συνθήκες είναι συνδεδεμένα με τις άμεσες επενδύσεις στην TPG. Κατά συνέπεια, δύνανται να θίξουν την ελεύθερη κυκλοφορία κεφαλαίων, οπότε δύνανται να αποτελέσουν περιορισμό της κυκλοφορίας κεφαλαίων υπό την έννοια του άρθρου 56 ΕΚ.
   Επί πλέον, οι ειδικές αυτές εξουσίες, εφόσον δίνουν στο Ολλανδικό Δημόσιο και τη δυνατότητα να έχει την τελευταία λέξη σχετικά με τις εργασίες και τη γενική πορεία των πραγμάτων της εταιρείας, επηρεάζουν τις άμεσες επενδύσεις και ως εκ τούτου δύνανται να αποτελέσουν και περιορισμό της ελευθερίας εγκαταστάσεως που αναγνωρίζεται από το άρθρο 43 ΕΚ.
   Η Επιτροπή δεν αμφισβητεί ότι η εξασφάλιση της εύρυθμης λειτουργίας του ταχυδρομικού συστήματος όπως αυτή προβλέπεται από την ολλανδική ρύθμιση δύναται να αποτελέσει επιτακτική ανάγκη γενικού συμφέροντος. Ωστόσο, η Επιτροπή διαπιστώνει ότι τα δικαιώματα που συνδέονται με τη «χρυσή μετοχή» αφορούν και ταχυδρομικές υπηρεσίες που δεν ανήκουν στις καθολικές υπηρεσίες όπως ορίζονται στην οδηγία 97/67/ΕΚ (π.χ. υπηρεσίες κατεπειγόντων ή υπηρεσίες διοικητικής υποστηρίξεως)· κατά συνέπεια, οι υπηρεσίες αυτές δεν καλύπτουν επιτακτικές ανάγκες γενικού συμφέροντος οι οποίες δικαιολογούν περιορισμούς των θεμελιωδών αρχών της συνθήκης ΕΚ. Επί πλέον, οι ολλανδικές αρχές δεν χρησιμοποίησαν όλες τις δυνατότητες που προβλέπονται στην οδηγία 97/67/ΕΚ για να εξασφαλίσουν την παροχή καθολικών ταχυδρομικών υπηρεσιών. Εν προκειμένω, σημειώνεται ότι με την οδηγία 2002/39/ΕΚ διευρύνθηκε η δυνατότητα των κρατών μελών να ασκούν ελέγχους και να ακολουθούν συγκεκριμένες διαδικασίες για να εξασφαλίσουν ότι θα παρέχονται οι υπηρεσίες που έχουν ανατεθεί κατ' αποκλειστικότητα. Εν προκειμένω, προκύπτει ότι η χρήση του μηχανισμού των ειδικών εξουσιών δεν συνάδει με τον επιδιωκόμενο σκοπό. Τέλος, η διακριτική ευχέρεια που υφίσταται κατά την άσκηση των ειδικών εξουσιών είναι ασύμβατη με τις απαιτήσεις που έχει διαμορφώσει η νομολογία του Δικαστηρίου.